LidanRubinov/Halacha-QA huggingface dataset:
שאלה: שאלה על הרב אליהו ועל הבן איש חי: 1. האם הרב אליהו זצ"ל היה ממשיך דרכו של הרב צבי יהודה זצ"ל? 2. אני קורה בספריו של הבן איש חי, האם זה זהה לספרי הרב קוק? 3. לגבי ספר מורה נבוכים. למה הרמב"ם מביא דעות של פילוסופים אשר כופרים בתורה? הנה הבן איש חי בפרשת אמור שנה שנייה אומר שאין להקשיב לפילוסופים ואפילו דברים שלא קשורים לאמונה וכדומה, אלא אפילו סתם דברים מפני שבדבריהם יש ארס. לעומת זאת בספר אמרי בינה לבן איש חי הרב נשאל לגבי הרמב"ם במורה נבוכים, שהרמב"ם כתב למה עם ישראל עושים קרבנות והשואל אמר איך זה שהרמב"ם סותר את הקבלה, והבן איש חי אמר שהרמב"ם ידע קבלה. ועוד בספר בן איש חיל כתב הבן איש חי על השתלשלות סדר הדורות שהרבנים כתבו את ספריהם, שם הבן איש חי מביא את הרמב"ם ועוד רבנים בימיו שהם אהבו את חכמת הפילוסופיה והרמב"ם מצא סמך לדבריהם מהתורה. שאלתי, מה ראה הרמב"ם לראות דעות זרות, מה לנו ולגויים? כמובן, מי אני שאדבר על הרמב"ם. אני רק רוצה להבין.
תשובה: 1. הרב אליהו זצ"ל לא למד אצל הרב קוק זצ"ל, אי אפשר לומר שהוא ממשיך דרכו, אבל בזכות גדולתו בתורה ויושר שכלו היו דעותיו במה שנוגע לעם ישראל ולקדושת הארץ קרובות מאוד לדעת הרצי"ה זצ"ל. עובדה היא ששלח את בנו הרב שמואל שליט"א ללמוד במרכז הרב. 2. הבן איש חי זצ"ל היה צדיק וקדוש כמלאך וכן הרב קוק זצ"ל, ותורתם תורת אמת אבל כל אחד עסק בנושאים אחרים וזכות גדולה ללמוד בזה ובזה. 3. בזמן הרמב"ם הי יהודים שלמדו בספרי פילוסופים, והיו עלולים לטעות והרמב"ם עסק בדבריהם כדי ליישר את שכלם ולהצילם מסטיה מדרך התורה ולכן הזכירם במורה נבוכים. אין ספק שהרמב"ם היה כולו קדוש ולא זז במשהו מדברי ח כפי שלמד מרבותיו. וגדולי ישראל שלמדו את דעותיו ידעו עד כמה טהורה אמונתו, ואת דבריו במורה נבוכים כתב השולחן ערוך בתחילת ספרו.
שאלה: תפילין - צדוקים: שאלתי היא בעניין התפילין והצדוקים. האם הצדוקים הניחו תפילין. אני שואל משום שקראתי במאמר : כי "ועוד דברים שכדאי לדעת - מתוך האנציקלופדיה העברית והמקראית - טוטפות הוא תכשיט ראש. זה משנה שבת פו. סברה - התפילין, כנגד טוטפות הפרעונים - נחש על המצח. נמצא באגרת אריסטגנוס מהמאה ה-ג. על פי יוספוס - הפרושים היו 6,000 מתוך 2,500,000 ורק הם נהגו כך" האם יוספוס אכן כתב שרק הפרושים הניחו תפילין? האם התפילין לא מוזכרות במשנה?
תשובה: התפלין מוזכרות במשנה בכמה מקומות. למשל: מסכת שבת פרק ח משנה ג  מסכת מגילה פרק ד משנה ח. מדברי המשנה במגילה ניתן ללמוד שהקראים והצדוקים היו מניחים תפילין אלא שהיו מניחים על פס היד וכן על המצח בין העיניים ממש. (איני יודע מה יוספוס כתב)
שאלה: יום העצמאות במחיצת הרב אליהו: שמעתי שהרב מרדכי אליהו היה אוסף עשרה אנשים הקרובים אליו ביום העצמאות ואיתם הרב היה מתפלל, האם הרב יודע למה הרב אליהו זצ"ל היה עושה כך ומה היה מיוחד בתפלה זאת?
תשובה: לא ידוע לי, אם זה חשוב אפשר לנסות לשאול את בנו הרב שמואל יבדל לחיים טובים.
שאלה: מתנה לפני חתונה: הרב! אני יוצא כיום עם מישהי,וברוך ה זה מתקדם נהדר. האם מותר לתת מתנות אחד לשני לפני החתונה (דוג -היא רוצה לסרוג לי כיפה, היומולדת שלה בקרוב וכדו ), והאם יש הבדל בין לפני שמתארסים ללאחר שמתארסים? ובברכת איסרו חג שמח.
תשובה: בכל מתנה, אם מפרשים שזה סתם לחיבה ולא לשם קנין אין בעיה.
שאלה: כתובת קעקע שניתן להסיר: יש לי שאלה שמאוד מעסיקה אותי! 1. האם מותר לעשות קעקוע מאחר והיום אפשר להריד את הקעקוע וההוא לא נשאר לעולם? 2. האם איפור קבוע נקרא קעקוע, ומה דינו? אשמח אם תחזרו אלי בהקדם, זה דחוף
תשובה: הקעקוע הוא עברה חמורה. גופו של האדם ניתן לו בפקדון ע"י ה' למטרות ערכיות והאדם מועל בפקדון וחוקק בו חקיקות משלו. רק בסוסים ובעבדים נהגו כך (ולצערנו גם באסירי המחנות שלא נחשבו בעיני הנאצים כבני אדם) אופנות החקיקה מתחלפות והאדם מעוניין להחליף את החקיקה או למוחקה, דבר שאינו פשוט וקל, האם אין זה טירוף? באשר לאיפור הדבר תלוי במיקום ובצורה ויש לפנות לפוסק מוסמך בכל מקרה ומקרה.
שאלה: ילד שעושה דווקא: לכבוד הרב ילדי לפני השינה עושה מעשים בכדי להרגיז אותנו בכוונה למרות שניסינו את כל שיטות הסבר האפשריות מדיבור בנועם ועד לצעוק עליו. שום דבר לא עוזר. אולי לרב ישנה עצה שטרם ניסינו.
תשובה: לא ברור איזה מעשים עושה להרגיז אתכם. באופן כללי, מה שחשוב שתחליטו על צורת תגובה ותעמדו בהחלטתכם. תינוק יודע להרגיש מתי ההורים שלו נחושים ומתי הוא יכול לשגע אותם. בכל הליכה לישון צריך להיות שני חלקים. החלק הנעים והאוהב של הסיפור, הנשיקה וכד' והחלק השני שהוא ההיפרדות של שכיבה בחדר לבד.
שאלה: מה מותר לחדש בספירת העומר: מה מותר לחדש בספירת העומר? האם מותר לחדש תכשיטים כמו צמידים ועגילים בספירת העומר (גם לא בשבת)?
תשובה: מותר לחדש בגדים ותכשיטים בספירת העומר, גם לא בשבת.
שאלה: פדיון הבן ביום הזכרון: פדיון הבן חל ביום הזכרון, האם ראוי לדחות את הפדיון ביום אחד שיהיה ביום העצמאות?
תשובה: לא. יש לעשות את הפדיון ביום בו הוא חל.
שאלה: חובה להנשא -עד איזה גיל?: שלומות ואור! נשאלתי בחג ולא ידעתי להשיב בצורה מפורטת. עד איזה גיל חל חיוב לרווק ה, אלמן ה, גרוש ה, להינשא - 60 70, או שלעולם חייב אדם להינשא? והאם יש הבדל בחיוב בין איש לאישה ומה המקור?
תשובה: ח אומרים "לא טוב היות האדם לבדו" וזה אפילו אם הוא מבוגר, ולכן יש מצווה גם למי שכבר קיים פרו ורבו להשתדל להיות נשוי גם בגיל מבוגר.
שאלה: שאלה לגבי ברכת הגומל: רציתי לשאול שאלה לגבי ברכת הגומל. חבר ואני עברנו תאונה דרכים לפני בערך חצי שנה. תאונה שבאמת אינני יודע כיצד יצאנו ממנה בריאים ושלמים. בזמנו לא קראתי את ברכת הגומל. עכשיו לאחר חצי שנה, בערך, נורא מציק לי העניין, והייתי מעוניין לשאול כמה שאלות לגבי זה. האם זה אפשרי לקרוא את ברכת הגומל גם לאחר משך זמן ארוך זה? אם כן - כיצד זה נעשה? לפי חבריי, יש ללכת לבית הכנסת בשבת בבוקר ולהגיד לרב שאני מעוניין לקרוא את ברכת הגומל. האם זה נכון? והאם זה אני שקורא אותה או בנאדם שקשור אלי? (אב, אח, קרוב משפחה או אפילו חבר)? האם ישנה דרך נוספת לקרוא את ברכת הגומל? לפי מה שהבנתי מהאתר, צריך מניין בשביל לקרוא אותה, זה נכון? אי אפשר לקרוא אותה לבד? אני מתנצל על הבורות ועל השאלות הרבות אך זהו עניין שנורא מציק לי בתקופה האחרונה. אשמח שתענו לי בהקדם. ושבוע נהדר!
תשובה: ברכת הגומל צריכה מניין אנשים שנאמר: "אודך בקהל רב". קרבן נאכל תוך יום וחצי לילה כדי שירבו המשתתפים בו. הזמן המתאים ביותר הוא בשבת בזמן העליה לתורה. דרך מומלצת פחות היא להזמין מניין אנשים הביתה ולברך בנוכחותם.
שאלה: נטילת יד מגובסת לברכת כהנים: אני כהן ויש לי גבס ביד ולכן אני יכול ליטול רק עד סוף האצבעות. בהלכות נט"י כתוב (קסב, י) "די לו שיטול שאר היד שלא במקום הרטיה". אבל בהלכות ברכת כהנים כתב המשנ"ב בשם הרמב"ם (קכח ס"ק כא) "עד הפרק - ככהן המקדש ידיו לעבודה". האם לפי זה צריך ליטול דוקא את כל היד כמו כהנים במקדש או שמספיק שלא במקום רטיה כמו לסעודה?
תשובה: אם אתה לא יכול ליטול כראוי לברכת הכנים, אל תעלה לדוכן. לעניין סעודה הדין שונה, כמו שהבאת.
שאלה: חידוש בגדים בספירת העומר: מתי מותר לחדש בגדים בספירת העומר?
תשובה: מותר לחדש בגדים בכל ימי ספירת העומר.
שאלה: סיר חדש שיועד לבשרי: יש לי סיר חדש שייעדתי אותו לבשר אבל בעלי השתמש בו לחלב בעודו חדש. הרתיח בו חלב. ובכל זאת אני רוצה שהוא יהיה בשרי. הסיר כבר אינו בן יומו. מה דינו? האם יש צורך בהגעלה?
תשובה: יש להגעיל אותו. אם אין לך סיר גדול שבו ניתן להכשירו, אפשר גם על ידי מילוי מים עד סופו כך שכשירתחו הם יגלשו על שפתו.
שאלה: הלל ביום העצמאות לספרדים: לרב, האם אני כספרדי יכול לברך על הלל ביום העצמאות? ולאלו שלא מברכים, כמו הרב שליט"א, האם הרב אומר הלל שלם בלי ברכה או הלל כמו שקוראים בראש חודש?
תשובה: א. כיון שגדולי התורה הספרדים לא בירכו לא נראה לי שראוי לספרדים לשנות מדרכם. ב. אמנם לעניות דעתי נראה שראוי לומר הלל שלם כי בזכות העצמאות בארץ נעשו אלפי ניסים שנוגעים לכל עם ישראל בתורה, בשלמות צורת החיים, כבוד עם ישראל וקידוש השם שלא היה כמוהו אלפיים שנה. אמנם כיון שכל הרבנים הראשיים הספרדים לא הסכימו, אינני חושב שמן הראוי לברך כנגד דעתם. אבל לכל הפחות ראוי לומר הלל שלם בלי ברכה כי ברכות אינן מעכבות, ובזה איננו נראים כחולקים על רבותינו הספרדים והאמת והשלו' אהבו.
שאלה: מתנה מהעוזרת הגויה: לכבוד הרב. לסבתא של אשתי יש עוזרת גויה ללא ילדים והיא (העוזרת) אוהבת לתת מתנות לנכדים. כעת נולד לנו בן והיא שלחה לנו בגדים חדשים. האם כדאי להשתמש בזה? והאם זה שאנחנו שולחים גם לה מדי פעם מתנה כדי לא להשאר חייבים לגוי, האם יש לזה משמעות? ושכרו כפול מאת ה.
תשובה: אם מדובר בהכרת טובה ויחסי ידידות, אין בזה בעיה.
שאלה: היחס לאב שחי עם גויה: אביה של אשתי חי באמריקה עם גויה. וכן יש לו ילד גוי. הם בעלי זיקה ליהדות אך ללא קשר למצוות. הקשר המשפחתי עמם חלש כרגע. האם יש איסורים מהם יש להזהר בקשר עמם?
תשובה: אם אתם כאן בארץ והם שם בחו"ל, אין כל איסור בקשר איתם.
שאלה: הופעה בספירת העומר: לרב, אדם הלומד בחוג למוסיקה וכחלק מתהליך הלמידה הוא צריך לצפות בהופעת תזמורת מסויימת 3 פעמים בשנה. בפעם הזו התזמורת מנגנת בר"ח אייר, האם מותר לצפות? ישר כח לרב.
תשובה: לצורך לימוד - מותר.
שאלה: כתיבת עבודה עבור מישהו אחר: האם מותר, בעבור ת לכתוב עבודה אקדמית אשר מקבלים עליה ציון עבור מישהו אחר כאשר אני מבקש ממנו לא להשתמש בה ישירות אלא רק להיעזר בה כדוגמא, אבל ידוע לי שרוב הסיכויים הם שהוא יגיש אותה כפי שנכתבה על ידי? כעיקרון האוניברסיטאות דורשות שהעבודה תיכתב ע"י מי שמגיש את העבודה ומקבל עליה ציון ושתהיה מקורית-כלומר לא העתקה של עבודה אחרת (ואכן העבודה מקורית, אלא שלא נכתבה ע"י המגיש).
תשובה: לא תשקרו.
שאלה: דיווח למשטרה: בבניין בו אני מתגורר שכר אדם דירה שאותה המיר לאכסניה לעובדים זרים מהפיליפינים וכ"ו. הוא קדח וריתך לדירה עשרות דרגשי ברזל, חלקם לקיר המשותף של הדירה בה אני גר, מדובר בעומס גדול על הבניין מבחינת תשתית ובתנועה גדולה של אותם עובדים ועובדות זרים. פניתי לעירייה אבל העניין טרם נפתר. פניתי ליחידת עוז אבל הם מצאו שהעובדים חוקיים. רציתי לדווח עליו למס הכנסה, אבל כרגע אני דוחה את זה וממילא לא ברור לי אם מותר הלכתית לעשות כן. מה שכן ידוע לי על האדם שמפעיל את האכסניה הוא שהוא מעורב בעבירות רבות על החוק. שמעתי אותו מדבר בטלפון על עניינים שאינם חוקיים לדעתי, אם כי מדובר בחלקי מידע. לדעתי הוא עושה לא מעט עבירות שקשורות בהכנסת עובדים זרים לא חוקיים למדינה או בהלבנה שלהם. לא ברור לי לגמרי איך, כפי שאמרתי-שמעתי חלקי שיחות ולא שיחות שלמות. על מה שכן שמעתי אני מעוניין לדווח למשטרה למרות שאין לי חובה חוקית ככל הידוע לי. האם זה יהיה ר לדווח למשטרה על כך?
תשובה: אין לדווח למשטרה אלא על דברים ידועים. לא השערות והערכות.
שאלה: תולעים בעלים של השום : בתקופה זו השום נמכר עם העלים שלו, האם ישנם בעיות של תולעים בעלים של השום?
תשובה: וברכת ד' מעולם לא בדקנו את העלים. בשיני השום כמעט ואין כל בעיה של חרקים, וכשיש חשש קל מפרקים את השיניים, שוטפים ואפשר לאכול. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הזמנת אולם לבר מצוה בימי העומר: לבננו תהיה בר מצוה בעז"ה בחודש אב. אנו רוצים להזמין אולם לאירוע השמחה (לאחר שלושת השבועות, כמובן). האם ניתן לעשות זאת בימי ספירת העומר?
תשובה: מותר. מזל טוב ושפע ברכות, הרב בנימין במברגר
שאלה: שכנה המעשנת בשבת קודש: אנחנו גרים בבית משותף עם חדר מדרגות משותף. כל שבת יש לנו בעיה כי השכנה שלנו, בחורה צעירה כבת 25, יוצאת מהדירה לחדר המדרגות מידי פעם, מדליקה סיגריה ומעשנת מידי פעם בפעם. אבי ואני סובלים כל הזמן מריחות הסיגריות שהיא מעשנת בשבת כאשר אנו נאלצים לרדת ולעלות במדרגות בשבת קודש בדרכינו לבית הכנסת וחזרה. כבוד הרב כיצד ניתן למנוע מצב זה של חילול שבת קודשינו? ב מראש.
תשובה: אין דרך כוחנית למנוע חילול שבת בימינו. אין לנו בית דין שבכוחו לכפות על המצוות. ובאופן כללי טוב שהאמונה וקיום מצוות לא יבואו בדרך של כפיה אלא בדרך של רצון. המפגש שלכם עם חילול השבת הוא ההשתתפות שלכם עם צער השכינה על כך שלא כל עם ישראל זוכה לאור השבת. המפגש הזה יעצים לכם את התפילות שלנו לקב"ה שיזכה את כל עם ישראל לחזור לאור של השבת - "והנחילנו ה' אלקינו באהבה וברצון שבת קדשך". התפלה שלכם לאחר מפגש עם ריח חילול השבת תצא מעמקי הלב.
שאלה: ריקוד בשבת במדרשה: רציתי לשאול האם לספרדיה מותר לרקוד בשבת? ואם אסור, האם בשבת מדרשה שהרבה בנות רוקדות מותר?
תשובה: ערוך השולחן מסביר שהאיסור לטפח ולרקד הוא על תקופה מסוימת שבה זה היה בלווי מוזיקלי עם קצב מסוים, בימינו זה לא כך. לפי שיטתו גם לדעת מרן המחבר האיסור הוא לא על הריקוד של ימינו, ולכן גם לספרדים מותר.
שאלה: מעשר לישיבת הסדר: הרב האם מותר לשלם מכספי מעשר חוב לישיבת הסדר שלמדתי בה והת כמובן יהיה על שכר הלימוד? יש לציין כי אינני מעריך את הורי כעניים ח"ו אך ההוצאה ללא ספק מכבידה ביותר על המשפחה ומה ההגדרה של עני שאפשר להביא לו מעשר?
תשובה: אין לפרוע חובות מכספי מעשר.
שאלה: רכישת מוצר בספירת העומר: מכשר הטלויזיה של ביתי התקלקל ולא ניתן לתקנו. האם מותר לקנות מכשיר חדש בתקופה זו, ואם קיימת בעיה,האם ניתן לרכוש אותו ביום ל בניסן? מראש
תשובה: מותר לקנות דברים חדשים בספירת העומר.
שאלה: דרך האמצע: לפעמים אני עושה דברים ואנשים קוראים לי קיצוני. איך אני יכול לדעת אם אני קיצוני או שזוהי הדרך האמיתי? ידוע לי העניין ברמב"ם שאדם צריך לשום דעותיו לדרך המצע וכו. אבל לא מסתדר לי, כי אחד יכול לומר על משהו שהוא קיצוני ואני יכול לומר על אותה דרך שהיא דרך האמצע והאחר יכול בכלל להגיד שהיא פסולה!!!!
תשובה: צריך להיות מצוי בדרך ארץ ולראות כיצד ההורים נוהגים בענייני דרך ארץ ולהמשיך דרכם. צריך ללמוד הרבה תורה אולם לא מספיק ללמוד הרבה תורה צריך גם לשמש תלמידי חכמים. שימוש תלמידי חכמים הוא המפתח לישום נכון של ערכי התורה. כל פעם שיש לך ספק האם אתה נוהג בדרך קיצונית תתבונן על רבותיך ותראה כיצד הם מתנגים. אם אתה לא יכול לזהות בהתבוננות את ההנהגה הראויה, אזי יש לשאול אותה וללמוד בתורה שבעל פה את הדרך שהיא תפארת לעושיה ותפארת לו מן האדם.
שאלה: חזרות מוסיקליות בימי הספירה ושלושת השבועות: לרב. יש לנו הרכב מוסיקלי של שירים מקוריים. מדובר בהרכב הכולל גיטרות ותופים. זוהי אינה מוסיקה שקטה אך גם לא מיועדת לריקודים. האם מותר להתאמן בימי הספירה ובין המיצרים?
תשובה: בספירת העומר, אם הוא מתאמן בלי הנאה מעצם האימון אלא רק בתור תירגול, יש מקום להקל במקום שהוא לא יכול לדחות את האימונים או שאם הוא ידחה הוא עלול להפסיד מזה. כך הדין גם בשלושת השבועות. אבל בשלושת השבועות הדין כך רק עד ר"ח אב אבל מר"ח אב גם מזה יש להימנע.
שאלה: ספרי היסתוריה: לרב היקר. שמעתי שיעורים שלך על דברי הימים של עמנו. הנני רוצה ללמוד היסתוריה. מאילו ספרי היסתוריה הרב ממליץ ללמוד? ומאילו ספרים עדיף להתרחק. (אם יש) ולמה?
תשובה: כתבתי ספר שיר למעלות ארצנו חלק ג' ואני ממליץ לקרוא אותו. אפשר להשיג ע"י הרב אילן בטל' מס' 050-3323068. יש להמנע מספרי היסטוריה שנכתבו ע"י גויים או יהודים אפיקורסים כיוון שהם מדגישים עובדות מסוימות וממעטים בחשיבותן של אחרות כך שמתקבלת תמונה מעוותת. ישנם ספרים שנכתבו ע"י הרב משה אוירבך גם הם כשרים.
שאלה: מחלוקת בשיר השירים באיות או בחלוקת הפרשיות: לכבוד הרב ליאור באתר כתוב כך: ט ניסן תשס"ט שינויי גרסאות במגילת אסתר הרה"ג דוב ליאור שאלה: בפרק ט פסוק ל"א במגילת אסתר, ראיתי בתנ"כים (קורן וברוייאר) ובתיקון הקוראים שלי ובאינטרנט שכתוב "לקים" (עם י אחת), אבל כשפתחתי מגילות (בדקתי 3) ראיתי שכתוב "לקיים" (עם 2 י ). האם צריך לתקן את המגילות? מה הגרסה הנכונה?
תשובה: להכריע מהי הגרסה הנכונה זה לא דבר פשוט. בדרך כלל במה שהוצאת קורן הוציאו הם דקדקו, ולכן מסתבר שהמסורת שלהם מדויקת יותר, אבל אי אפשר לקבוע בוודאות. במגילה שלא כמו בספר תורה, אם אות חסרה או יתרה זה לא פוסל. במגילה אפילו המילה לא היתה בכלל זה גם כשר. לכן לא לחשוש, גם כך וגם כך כשר. בעקבות תשובת הרב דב ליאור שליט"א האם זה גם עמדת הרב לגבי מגילת שיר השירים כאשר יש מחלקות באיות או בחלוקת הפרשיות בין תנ"ך קורן לטקטס אחר תשובה: מגילת אסתר יותר חמורה משיר השירים, מכיוון שיש חיוב לקרוא מגילת אסתר בניגוד לשאר מגילות בהם הקריאה היא מנהג. בכל מקרה במגילות, גם אם החסירו מילה שלימה המגילה כשרה.
שאלה: גילוח לספורטאי בספירת העומר: 1. האם מותר לספורטאי להתגלח כיוון שזיפי מציקים ומגרדים וזה מפריע לאימונים ופוגע באיכותם? 2. האם מותר לעשות כושר עם מוזיקה בזמן העומר?
תשובה: 1. לא זכיתי להבין כיצד משפיעים זיפי הזקן על השרירים? 2. האם אי אפשר לעשות כושר ללא ליווי מוזיקלי?
שאלה: צניעות בין חברים: יש לי חברה שלא שומרת נגיעה מהחבר שלה, היא ביקשה ממני לשאול, האם כשהיא נידה הם צריכים לא לגעת למרות שהם לא נשואים? ואם כן, מה הסיבה? שאלה נוספת היא, רציתי לדעת מה הם המקורות ההלכתיים של צניעות לבנות (חצאית עד הברך וחולצה שלושת רבעי). ושבת
תשובה: כשאישה נידה יש איסור לנגוע בה. אישה שראתה דם, כל עוד שלא טבלה במקווה היא נחשבת כאישה נידה. לכן רווקה שלא הולכת למקווה היא נחשבת כנידה, ומלבד מה שיש איסור לנגוע באישה פנויה רווקה ללא נישואין יש גם איסור לנגוע בנידה. הלכות צניעות לבנות נלמד מקצת פסוקים בתורה. כגון: לגבי אישה סוטה כתוב ופרע את ראש האישה מכאן אנו רואים שבדרך כלל השערות של האישה אינם פרועות. וכך יש עוד פסוקים בנביאים שכתבו בהם שהליכה פרוצה נחשבת כעבירה. על גבי זה יש דברים בתורה שבעל פה בתלמוד בללי ואחר מכן בפוסקי ההלכה. חלק גדול מן ההלכות נובעות מהגמ' במס' ברכות שכתוב שם: טפח באישה ערווה, שוק באישה ערווה, קול באישה ערווה, שער באישה ערווה. עוד גמ' יש בגמ' בכתובות דף עב ב לגבי אישה שמותר לגרשה עם מתלבשת בצורה שאינה צנועה. "טווה בשוק- במראה זרועותיה לבני אדם". רבות מן ההלכות פורטו באורח חיים ס' ע"ה ובמשנה ברורה שם.
שאלה: פתילים אדומים בציצית: האם מותר בדרך כלשהיא לשים פתילים אדומים בציצית?
תשובה: לפי הרמב"ם חוטי הציצית צריכים להיות כצבע הבגד. לפי הרמ"א נוהגים לשים פתילים לבנים. לכתחילה לא לשים פתילים אדומים אלא אם יש צורך והבגד הוא אדום, או בצבא אם יש צורך לצבוע בצבע חאקי (כאשר גם הבגד צבוע בצבע זה).
שאלה: יום הולדת מעורבת: האם מבחינה הלכתית מותר לבנים ובנות בגילאי 17-18 לעשות מסיבת יום הולדת ביחד (כמובן שהישיבה מעורבת ומדברים ביחד)? אם אפשר להביא לי מקורות,
תשובה: אין הבדל בן יום הולדת לבין מאורע אחר. כל קרוב דעת בצורה שיש בה קלות ראש היא אסורה בין איש ואישה שאינם שאר בשר. אם כן תלוי מה עושים ביום הולדת. אם זה סתם בכיף לדבר צחוקים וכד', ודאי נכלל באיסור שכתוב "לא יקל ראש עימה" וכלול במה שכתוב שיש להתרחק מן העריות מאד מאד. אם מדובר על יום הולדת כביטוי לשמחה שלנו באחר וכתשומת לב, אזי צריך לדון לגופו של ענין.
שאלה: לשון הרע על עובד במחלקה: אני שייך למחלקה שרק אני ועוד אחד יושבים בסניף אחר, והמנהל סומך על העצמאות שלנו. הבחור השני הרבה פעמים מגיע בבוקר, מדפיס כרטיס ואחרי שעתיים נעלם וחוזר לקראת סוף היום כדי להדפיס כרטיס יציאה. חצי יום הוא בחוץ, כנראה לסידורים או עסקים פרטיים. שאלתי אותו לאן הוא הולך והוא התחמק. האם לדווח למנהל?
תשובה: לפני שתדווח למנהל תזהיר אותו.
שאלה: גר תושב בימינו: א) מה הדין אם באמת הערבים ירצו אמיתי ויכירו במדינת ישראל כמדינת העם היהודי, האם יהיה להם דין של גר תושב ויוכלו להישאר בארץ ישראל? ב) ומה דין בעצם בכל גוי כיום שרוצה לגור בארץ, האם יתחייב בשמירת 7 מצוות בני נח?
תשובה: א. אם הם יקיימו את דבריהם ויפסיקו מעשי איבה או דברי הסתה ויקבלו עליהם שמירת שבע המצוות שעיקרם לא להשחית את הבריאה, לא לרצוח, לא לנאוף, לא לגנוב, לא לעבוד עבודה זרה וכו' אפשר יהיה לתת להם זכויות גר תושב לדעת הרבה פוסקים. ב. אין הבדל בין כל הגויים, כל מי שרוצה לגור בארץ עם זכות גר תושב שמצוה להחיותו ולעוזרו חייב לקבל את שבעת מצוות בני נח.
שאלה: פרדוקס בעניין פרסום חומרת עוון הברית: מצד אחד, פרסום דברים בעניין החומרה שבפגם הברית ושמירת העיניים לא מתאים לצניעות הנדרשת כשעוסקים בעניינים אלו. מצד שני, ראיתי שראוי וצריך (וגם שזה חלק מתהליך התשובה לעניין זה) להסביר לאנשים את גודל חומרת העוון, מאחר ומחמת הצניעות שבדבר הרבנים לא דורשים על כך בפומבי. כיצד עלי לנהוג אם ברצוני להניח במקומות לימוד (ישיבה,מכינה) דפים עם מקורות (מספרים ומההלכה, לא מהראש שלי ולא מידע אישי) בעניין זה? (ועוד כאשר מדובר בחלק מתהליך תשובה לעניין זה)
תשובה: אפשר לסמוך על הרבנים המחנכים שהם יודעים כיצד לנהוג מה נכון לפרסם ומה ראוי להצניע. ועל כן אין אתה צריך לעסוק בזה כעת. מה שמוטל עליך הוא להיות דוגמא של אדם שעובד ומפתח את מדת הגבורה והשליטה על כוחותיו גם בסור מרע וגם בעשה טוב ועולה במעלות התורה.
שאלה: חתונת בת אחות של בעל בשנת אבל: אימי נפטרה לפני שלושה חודשים. האחיין שלי מתחתן עוד 4 חודשים ונאמר שאנו יכולים להגיע לחתונה עם מגבלות. אחות של בעלי מחתנת את בתה שבוע הבא, ובעלי מבקש שאצטרף אליו לאירוע זה. האם מותר לי, אם אהיה רק בחופה ואמתין אח"כ ברכב?
תשובה: להיות רק בחופה מותר לך. אם החופה בתוך האולם, יש מקום להחמיר אלא אם לכלה חשוב שתהיי בחופתה.
שאלה: כלים שבושל בהם בשבת: האם כלים שבושל בהם בשבת חייבים הכשרה? למשל, האם מכונת הקפה בחנות YELLOW שליד תחנת הדלק שפתוחה בשבת ובשבת מכינים בה קפה, האם מותר לקנות שם ביום חול? לטבליות הקפה שסמים במכונה יש הכשר. הוריי מקפידים על 6 שעות בין בשר וחלב. קשה לי מאוד מנהג זה וברצוני לעשות התרת נדרים (כיוון שכשהייתי בבית הורי עשיתי כמותם) ולקבל עליי מנהג של 3 שעות. האם מבחינה הלכתית מותר לי לעשות זאת? והאם אני חייב בשביל כך התרת נדרים?
תשובה: א. אע"ג שלהרבה מהפוסקים כלים שבישלו בהם בשבת במזיד צריכים הכשר - זה רק למבשל עצמו ולא לאחרים ולכן מותר להשתמש במכונת קפה הפועלת בשבת, ובלבד שהמוצרים בה כשרים. כמובן אם יש אפשרות לחזק את שומרי השבת ולקנות מחנויות השומרות שבת - הדבר ראוי מאוד. ב. המנהג המקובל ברוב ככל העדות הוא להמתין שש שעות בין בשר וחלב. לכן, אי אפשר לקבל על עצמך מנהג מיקל יותר אם אכן מנהג עדתך והוריך להמתין שש שעות, בוודאי אם הנך מבני עדות המזרח. אם הדבר מאוד קשה לך יש מקום לעשות התרת נדרים ולהקל להמתין רק חמש וחצי שעות, ובמקום הצורך אף מעט יותר מחמש שעות.
שאלה: תספורת לתינוק לפני גיל שנה: האם מותר לספר תינוק בן פחות משנה? האם הנוהג לעלות למירון הינו רק למי שלא הסתפר עד גיל 3? האם הנוהג חייב לחול ביום ההולדת בדיוק או שהחל מגיל שלוש (בטווח של חודשיים שלושה, נניח)?
תשובה: אין שום איסור בכך אלא שיש הנוהגים לספר רק בגיל 3 שנים, ואם הוריך נהגו כך תמשיך במנהג זה. יש המקפידים מאוד לעשות דוקא ביום ההולדת ויש שאינם מקפידים ועושים בזמן הסמוך, בפרט אם רוצים לעשות זאת בל"ג בעומר. הנוהג הוא למי שלא הסתפר עד גיל 3.
שאלה: זמן 33 ימי אבילות בספירת העומר: לפי המנהג של 33 ימי אבילות בספירה שנגמרים בל"ג בעומר (לפי האשכנזים). ל"ד בעומר (לפי הספרדים), האם ה-33 ימים כוללים בתוכם את ימי חול המועד? (אם אפשר מקור)
תשובה: בימי חול המועד אין נוהגים אבלות אך הם כלולים בל"ג ימי אבלות של הספירה. בימי חול המועד בלאו הכי לא מסתפרים ולא מתחתנים.
שאלה: שהחיינו בספירת העומר: א. האם מותר לקנות נעליים חדשות בספירת העומר? ב. האם מותר לקנות בגדים חדשים בספירת העוומר? ג. האם מותר לאכול פרי חדש בספירת העומר?
תשובה: אין איסור לברך שהחיינו בספירת העומר. בשלושת השבועות לא מברכים שהחיינו מאחר ואי אפשר לומר שאנו שהחיינו והגיענו לזמן הזה של חורבן בית המקדש. יש משפחות שנהגו גם בספירת העומר לא לברך שהחיינו. אולם אם אין מנהגך כך, אפשר לקנות ולחדש בספירת העומר.
שאלה: ארוע בזמן ספירת העומר: האם לפי הספרדים מותר לערוך ארוע (בריתה) באולם בימי ספירת העומר? אם לא, מתי כן אפשרי?
תשובה: לא ראוי לערוך אירוע שזמנו לא קבוע מראש (כמו ברית מילה) בימי הספירה. ואם תרצו תוכלו ביום ל"ג בעומר וכמובן מר"ח סיון ואילך.
שאלה: בגד של שני המינים השייך לאישה: מותר לאיש ללבוש בגד של נשים אם נהוג שגם גברים לובשים אותו? אך האם מותר ללבוש בגד כזה (גם של גברים וגם של נשים), אם הוא שייך לאישה, כשהיא הרשתה ללבשו (כגון נעלי "קרוקס" שחורות של אמא, אחות וכדומה)?
תשובה: מותר ללבוש בגד שגם נשים וגם גברים לובשים אותו. אין זה משנה של מי הבגד, האיסור הוא ללבוש בגד שמיוחד לנשים.
שאלה: סדר הוצאת ס"ת והחזרתו: ברצוני לדעת היכן המקור המפורש לכך שיש להוליך ס"ת שקוראים בו ראשון תחילה ובהחזרתו להיכל הוא חוזר לאחר ס"ת השני? ועד כמה יש להשתדל לשמור על הסדר, כגון: בבית כנסת קטן שקצת מורכב לנושא ס"ת השני להקדים את הראשון בהחזרתם?
תשובה: מנהג האשכנזים להחזיר ראשונה את הספר השני (שבו קראו אחרונה) ולאחריו את הספר הראשון. (שערי אפרים שער י אות מא). מנהג הספרדים (כפי שבררתי. לא מצאתי מפורש בפוסקים) להחזיר קודם את הספר הראשון. בדיעבד, כשעשו להיפך-אין כל בעיה. ולמנהג האשכנזים, שהחזן מחזיר את הספר, אם נטל החזן בטעות את הספר הראשון לא יחליפו בספר השני שלא יבואו לחשוב שיש איזה שהוא פגם בספר הראשון. לעצם השאלה לא כ"כ הבנתי מדוע יש בעיה ליטול קודם את הספר שצריך להכניסו ראשון. מכל מקום, אם אכן יש בעיה כזו כלל נקוט בידינו ששעת הדחק נחשב כדיעבד ולכן במקרה כזה אין קפידא איזה ספר יחזירו ראשון. אם יש רב לבית הכנסת צריך לשאול אותו - ואשר יאמר לכם תעשו.
שאלה: הטבלת כלי משומש שאינו נקי: קבלתי מכשיר לטיגון ציפס שלא הוטבל. ברצוני להטבילו וניקיתי אותו לפני הטבילה, אך עדין יש עליו כתמים ורושם של שימוש ואינו כמו חדש. מבחינתי, מהצד של ההיגיינה הכלי מוגדר כנקי וכך הוא גם מוכנס לארון עד לשימוש הבא. האם זה מספיק נקי בשביל להטבילו כך או שצריך להיות נקי ברמה של כלי בחנות?
תשובה: זה מספיק נקי בשביל להטביל ולא מהווה חציצה.
שאלה: חמץ של ארגון צדקה שעבר עליו הפסח בשגגה: מעשה שהיה השנה. ארגון צדקה אספו חמץ מבתי ישראל לפני פסח על מנת למוכרם לנכרי ואחרי פסח לחלקם לעניים. למעשה, שכחו למכור חלק מהחמץ ונשאר בכמה ארגזים במחסן בית הכנסת ללא מכירה. האם זה נידון כחמץ של ישראל שעבר עליו הפסח או דלמא כיון דנתרם לצדקה לעניים הוי כחמץ של הקדש שלא עברו עליו על בל יראה?
תשובה: צדקה אינה הקדש. אך צריך לברר מה כתבו שטר ההרשאה כשמכרו את החמץ.
שאלה: שתילת עץ עם ניצני פירות: אבי קנה כמה עצי פרי (זית,תפוז) מהמשתלה שהם כבר צמחו ואפילו עם תחילת ניצנים של פרות. יש לי 2 שאלות: 1.האם צריך לברך על הנטיעה? 2. אחרי כמה זמן(שנים)מותר לאכול מהפרות שיצאו בעתיד?
תשובה: וברכת ד' א. לא מברכים על נטיעת עצים. ב. אם למשתלה יש אישור שהכל מנוהל על פי דין, אפשר למנות משעת הכנת השתיל במשתלה. אם אין למשתלה אישור של ערלה, יש למנות ג' שנים משעת הנטיעה בשדה. במקרה זה נא למסור מתי בדיוק הייתה הנטיעה ועל פי זה נוכל לדייק את התאריכים. בהצלחה הרב יהודה הלוי עמיחי מכון התורה והארץ כפר דרום אשקלון
שאלה: גזל שינה לאדם שישן ביום וער בלילה: יש לי אח שמרבה להיות ער עד מאוחר וישן ביום. הוא ישן בחדר שיש בו הרבה דברים ששייכים לי, כמו ספרים וחפצים. לפעמים אני צריך לקחת משם דברים. אם אני אכנס לחדר יש סיכוי גדול שהוא יתעורר מזה. האם מותר לי להיכנס לחדר או שזה גזל שינה?
תשובה: תשתדל ככל האפשר לדאוג מראש לכך שלא תצטרך להעירו, אך אינך מחוייב להגזים ולשנות את סדר יומך וכד' בשביל כך בזמנים בהם לא רגילים לישון ואחיך משנה מסדר העולם וישן בהם.
שאלה: שתיית מלא לוגמיו: א. האם כשבעל הבית רק טועם את היין אחרי הקידוש ולא שותה מלוא לוגמיו יוצאים ידי חובה בדיעבד? ב. במידה והשומעים גם שותים האם אפשר לצרף את השתיה של השו מעים לרביעית?
תשובה: לכתחילה, המקדש עצמו צריך לשתות כמלוא לוגמיו. (השיעור משתנה מאדם לאדם ואצל רובם הוא בסביבות 55 מ"ל). בדיעבד, יכול המקדש רק לטעום ואחר ששמע את הקידוש ישתה כמלוא לוגמיו. ואף במקרה שאף אחד לא שתה בעצמו כמלוא לוגמיו, אפשר לצרף את שתיית כולם ביחד לשיעור מלוא לוגמיו. אם שתיית כולם לא הצטרפה למלוא לוגמיו (וזה לא שכיח כלל שכמה סועדים ביחד לא ישתו כ55 מ"ל), לא יצאו ידי חובת קידוש.
שאלה: חלב אם שזב בשבת: מה דין חלב אם שזב מאיליו בשבת, האם מותר לשמור אותו ולתת לתינוק או שדינו כחלב ששאבו בשבת (במקרה שמצער ומותר לשאוב) שצריך להשליכו לאיבוד?
תשובה: מותר לשמור אותו.